פרשת צו התשע”ח

הרב ארי דוד קאהן adk1010@gmail.com

1. **ויקרא פרק ו פסוק כא**

וּכְלִי־חֶ֛רֶשׂ אֲשֶׁ֥ר תְּבֻשַּׁל־בּ֖וֹ יִשָּׁבֵ֑ר וְאִם־בִּכְלִ֤י נְחֹ֙שֶׁת֙ בֻּשָּׁ֔לָה וּמֹרַ֥ק וְשֻׁטַּ֖ף בַּמָּֽיִם:

1. **רש"י ויקרא פרשת צו פרק ו פסוק כא**

ישבר. לְפִי שֶׁהַבְּלִיעָה שֶׁנִּבְלַעַת בּוֹ נַעֲשָׂה נוֹתָר, וְהוּא הַדִּין לְכָל **הַקֳּדָשִׁים**:

1. **ר' חיים פלטיאל ויקרא פרק ו פסוק כא**

וכלי חרס אשר תבושל בו ישבר. וא"ת למה ישבר והלא נותן טעם לפגם הוא ומותר. וי"ל גבי קדשים כתיב למשחה, כדרך שהמלכים אוכלים בלא נתינת טעם פגם...

ומורק ושוטף. התם אמרי' בפרק דם חטאת מריקה בחמין ושטיפה בצונן, ומכאן יש ר"ל דמה ששופכים מים צוננים על כלי אחר שהוגעלו מיכן, מדאמר שיהא זה כגיעולי גוים א"כ מעתה נמי שיהא גיעולי גוים כזה, ואין צריך לכך דהא התם אמרינן לא נצרכה אלא לשטיפה יתירתא, מדמצריך שטיפה יתירתא משמע יתר על כל האיסורין דאי לאו הכי מאי יתירתא הא שטיפה ראשונה שלו היא יתירתא וא"כ היה נראה אם היא דאורייתא למאי דפרי' בין למאי דפי' ר' ברוך אם שכחו ולא שטפו בצוננין מיד דאסור ואם היה דרבנן ניחא כי היכי דתיקון בנטילת ידים מים ראשונים לטהר ושניים לטהר אותם מים ה"נ הכא המריקה להפליט הוה ניחא לכל הפחות בדיעבד הוה שרינן.

1. **[רבינו] בחיי ויקרא פרק ו פסוק כא**

ודרשו רז"ל: (יומא כא א) שהיו החרסים נבלעים בקרקע העזרה, שאם לא כן היתה העזרה כולה מתמלאה חרסים, והיה זה מי"ח נסים שנעשו במקדש,

1. **כלי יקר ויקרא פרק ו פסוק כא**

וכלי חרש אשר תבושל בו ישבר וגו'. פירש רש"י והוא הדין לכל הקדשים. ומכל מקום הדבר צריך ביאור למה כתבה התורה דין זה דוקא גבי חטאת הבא לכפרה. וכפי הפשט נוכל לומר לפי שהתורה העידה על כלי חרס שאינו יוצא מידי דופיו לעולם (פסחים ל ב), וסלקא דעתך אמינא דוקא בקדשים קלים הנאכלים לשני ימים ולילה אחת שהמאכל מתעכב בקדירה זמן רב על כן הוא בולע כל כך הרבה עד שאינו יוצא מידי דופיו לעולם, אבל קודשי קדשים שאינן נאכלין כי אם ליום אחד ולילה אחת סלקא דעתך אמינא שבזמן מועט כזה אינו בולע כל כך הרבה ויש תקנה אף לכלי חרס בשטיפה קמשמע לן: ועל צד **הרמז** קרוב לשמוע, שטהרת הכלים יש להם דמיון לטהרת החוטא המקריב חטאת, כי כמו שהכלים יש מהם שבולעים הרבה מן האיסור ולא יוכל לצאת על ידי שטיפה ואין להם תקנה כי אם בשבירה, ויש מהם שאינן בולעים הרבה מן האיסור ויש להם תקנה בשטיפה, כך יש לך אדם חוטא שבולע הרבה מן האיסור וקשה לו לעזוב ההרגל ואין לו תקנה כי אם בשבירת לבו כי הוא הכלי שנתבשל בו האיסור, ויש לך אדם שאינו בולע הרבה ויש לו תקנה בכל דהו כדרך שאמרו חז"ל (ערכין טו ב) מאי תקנתיה של מספר לשון הרע אם תלמיד חכם הוא יעסוק בתורה שנאמר (משלי טו ד) מרפא לשון עץ חיים, ואם עם הארץ הוא ישפיל עצמו שנאמר (שם) וסלף בה שבר ברוח. ומן חטא לשון הרע יוקח לכל חטאת ולכל עוון שבזמן שאין בית המקדש קיים אין תקנה לעם הארץ כי אם בשבירת לבו הכלי שנתבשל בו החטא, ולתלמיד חכם יש תקנה בכל חטא על ידי תלמוד תורה, וחטא בני עלי יוכיח שאינו מתכפר בזבח ומנחה אבל מתכפר הוא בתלמוד תורה (ראש השנה יח א):

על כן כתבה התורה דין הכלים אצל החטאת, לומר לך שבזמן שאין זבח ומנחה אז טהרת החוטא כטהרת הכלים, כי כל עם הארץ נמשל לכלי חרס ואינו יוצא מידי דופיו כי אם בשבירת לבו, וכל תלמיד חכם יש לו דין כלי נחושת שיש לו תקנה על ידי מריקה ושטיפה מבית ומחוץ, כך כל תלמיד חכם יש לו תקנה על ידי התורה שנמשלה למים המטהרו מבית ומחוץ כי על ידי התורה יהיה תוכו כברו כמו שנאמר (שמות כה יא) מבית ומחוץ תצפנו כדרך שנתבאר שם בפרשת תרומה, וזה הדבר שאמרנו שכל אדם דומה לכלי מה. ויש ראיה ממה שאמרו חז"ל (סנהדרין נב ב) למה תלמיד חכם דומה לפני עם הארץ כקיתון של זהב סיפר עמו דומה לכלי כסף נהנה ממנו דומה לכלי חרס וכו'. ונראה שעל זה נאמר (איכה ד ב) בני ציון היקרים המסולאים בפז איכה נחשבו לנבלי חרש מעשה ידי יוצר, היה מקונן על אנשי הסגולה שנמשלו לזהב וכתם ואבני קודש, שהיו מרבים סעודות בכל מקום בראש כל חוצות עם עמי הארץ עד שגרמו גלות להם ולבניהם, כמו שאמרו (פסחים מט א) כל המרבה סעודתו בכל מקום לסוף מחריב ביתו וכו' ומסיק שם בפרק אלו עוברין לסוף גולה וכו', ועל זה אמר תשתפכנה אבני קודש בראש כל חוצות שהיו מרבים סעודתם בכל מקום עם עמי הארץ, ואמר מיד בני ציון היקרים, כמה דאת אמר (משלי כ טו) וכלי יקר שפתי דעת, המסולאים בפז כי מתחילה היו נמשלו לכלי זהב ועל ידי שתשתפכנה בראש כל חוצות איכה נחשבו לנבלי חרש, אותן השלמים שנקראו מעשה ידי יוצר הכל, כי הכל נברא ביד אחת זולת השלמים נבראו בשתי ידים (מדרש תהלים קלט כו) ואיך ירדו ממדריגה זו אל דיוטא תחתונה זו: ... (יהושע כד ל) ויקברו אותו בגבול נחלתו בתמנת סרח אשר מצפון להר געש, מלמד שגעש עליהם ההר לקוברם, ומנא ליה לומר כן שמא איזה עוון אחר גרם להם שגעש עליהם ההר, והנה בתמנת סרח פירש רש"י בתמונת חרס דהיינו שמש, ובשופטים (ב ט) כתיב חרס במקום סרח...

1. **תלמוד עבודה זרה יח.**

אָמְרוּ, לֹא הָיוּ יָמִים מוּעֲטִים עַד שֶׁנִפְטַר רַבִּי יוֹסִי בֶן קִסְמָא, וְהָלְכוּ כָּל גְּדוֹלֵי רוֹמִי לְקוֹבְרוֹ, וְהִסְפִּידוּהוּ הֶסְפֵּד גָּדוֹל, וּבְחַזְרָתָן מָצְאוּ לְרַבִּי חֲנִינָא בֶן תְּרַדְיוֹן, שֶׁהָיָה יוֹשֵׁב וְעוֹסֵק בַּתּוֹרָה, וּמַקְהִיל קְהִילוֹת בָּרַבִּים, וְסֵפֶר תּוֹרָה מוּנָּח לוֹ בְחֵיקוֹ, הֶבִיאוּהוּ וּכְרָכוּהוּ בְּסֵפֶר תּוֹרָה, וְהִקִיפוּהוּ בַחֲבִילֵי זְמוֹרוֹת, וְהֵצִיתוּ בָהֵן אֶת הָאוּר, וְהֵבִיאוּ סְפוּגִין שֶׁל צֶמֶר, וּשְׁרָאוּם בְּמָיִם, וְהִנִּיחוּם עַל לִבּוֹ, כְּדֵי שֶׁלֹּא תֵּצֶא נִשְׁמָתוֹ מְהֵרָה. אָמְרָה לוֹ בִתּוֹ, אַבָּא, אֶרְאֶךָ בְּכָךְ? אָמַר לָהּ, אִלְמַלֵא אֲנִי נִשְׂרָפְתִּי לְבַדִּי, הָיָה קָשֶׁה הַדָּבָר לִי. וְעַכְשָׁיו שֶׁאֲנִי נִשְׂרָף, וְסֵפֶר תּוֹרָה עִמִּי, מִי שֶׁיְבַקֵּשׁ עֶלְבּוֹנָהּ שֶׁל תּוֹרָה, הוּא יְבַקֵּשׁ עֶלְבּוֹנִי. אָמְרוּ לוֹ תַּלְמִידָיו, רַבִּי, מַה אַתָּה רוֹאֶה? אָמַר לָהֶן, גְּוִילִין נִשְׂרָפִין וְאוֹתִיוֹתָיו פּוֹרְחוֹת. אַף אַתָּה פְּתַח פִּיךָ וְתִכָּנֵס בְּךָ הָאֵשׁ. אָמַר לָהֶם, מוּטָב שֶׁיִטְלֶּנָּה מִי שֶׁנְּתָנָה, וְאַל יַחְבּוֹל הוּא בְעַצְמוֹ, אָמַר לוֹ קְלִיסְטַנִירוֹ, רַבִּי, אִם אֲנִי מַרְבֶּה עָלֶיךָ בְּשַׁלְהֶבֶת, וְנוֹטֵל סְפוֹגִין שֶׁל צֶמֶר מֵעַל לִבְּךָ, אַתָּה מְבִיאֵנִי לָעוֹלָם הַבָּא? אָמַר לֵיהּ, הֵן. אִישְׁתַּבַּע לִי, אִישְׁתַּבַּע לוֹ. מִיָּד הִרְבָּה עָלָיו בְּשַׁלְהֶבֶת וְנָטַל סְפוֹגִין שֶׁל צֶמֶר מֵעַל לִבּוֹ, וְיָצְאתָה נִשְׁמָתוֹ בִמְהֵרָה. **אַף הוּא קָפַץ וְנָפַל לְתוֹךְ הָאוּר**. יָצְאתָה בַת קוֹל וְאָמְרָה, רַבִּי חֲנִינָא בֶן תְּרַדְיוֹן וּקְלִיסְטְנִירוֹ מְזוּמָּנִים לְחַיֵי הָעוֹלָם הַבָּא. בָּכָה רַבִּי וְאָמַר, יֵשׁ קוֹנֶה עוֹלָמוֹ בְשָׁעָה אַחַת, וְיֵשׁ קוֹנֶה עוֹלָמוֹ בְכַמָה שָׁנִים:

1. **במדבר פרק לא, כא-כד**

(כא) וַיֹּ֨אמֶר אֶלְעָזָ֤ר הַכֹּהֵן֙ אֶל־אַנְשֵׁ֣י הַצָּבָ֔א הַבָּאִ֖ים לַמִּלְחָמָ֑ה זֹ֚את חֻקַּ֣ת הַתּוֹרָ֔ה אֲשֶׁר־צִוָּ֥ה ה֖' אֶת־מֹשֶֽׁה: (כב) אַ֥ךְ אֶת־הַזָּהָ֖ב וְאֶת־הַכָּ֑סֶף אֶֽת־הַנְּחֹ֙שֶׁת֙ אֶת־הַבַּרְזֶ֔ל אֶֽת־הַבְּדִ֖יל וְאֶת־הָעֹפָֽרֶת: (כג) כָּל־דָּבָ֞ר אֲשֶׁר־יָבֹ֣א בָאֵ֗שׁ תַּעֲבִ֤ירוּ בָאֵשׁ֙ וְטָהֵ֔ר אַ֕ךְ בְּמֵ֥י נִדָּ֖ה יִתְחַטָּ֑א וְכֹ֨ל אֲשֶׁ֧ר לֹֽא־יָבֹ֛א בָּאֵ֖שׁ תַּעֲבִ֥ירוּ בַמָּֽיִם: (כד) וְכִבַּסְתֶּ֧ם בִּגְדֵיכֶ֛ם בַּיּ֥וֹם הַשְּׁבִיעִ֖י וּטְהַרְתֶּ֑ם וְאַחַ֖ר תָּבֹ֥אוּ אֶל־הַֽמַּחֲנֶֽה: פ

1. **רש"י במדבר פרשת מטות פרק לא פסוק כג**

(כג) **כל דבר אשר יבא באש** - לבשל בו כלום: **תעבירו באש** - כדרך תשמישו הגעלתו, מה שתשמישו ע"י חמין, יגעילנו בחמין, ומה שתשמישו ע"י צלי, כגון השפוד והאסכלה, ילבננו באור:

**אך במי נדה יתחטא** - לפי פשוטו חטוי זה לטהר מטומאת מת. אמר להם צריכין הכלים גיעול לטהרם מן האיסור, וחטוי לטהרן מן הטומאה. ורבותינו דרשו מכאן, שאף להכשירן מן האיסור הטעין טבילה לכלי מתכות. ומי נדה הכתובין כאן דרשו מים הראוים לטבול בהם נדה. וכמה הם, ארבעים סאה: **וכל אשר לא יבא באש** - כל דבר שאין תשמישו ע"י האור, כגון כוסות וצלוחיות שתשמישן בצונן ולא בלעו איסור: **תעבירו במים** - מטבילן ודיו ודוקא כלי מתכות:

1. **רשב"ם במדבר פרק לא פסוק כג**

אך במי נדה - של פרה אדומה לטהרם מטומאת נפש. ושאר דברים לנקותם מאיסור מאכל הנבלע בכלים:

1. **אבן עזרא במדבר פרק לא פסוק כג**

(כג) אך במי נדה יתחטא - היה נראה לנו כי הוא מי אפר הפרה, כמו מי נדה לא זורק עליו (במדבר יט, יג), וחז"ל אמרו כי טעמו בשיעור המים שתרחץ בהם האשה הנדה. ודעתם רחבה מדעתנו:

1. **בכור שור במדבר פרק לא פסוק כג**

כל דבר אשר יבא באש. שתשמישו על ידי האור, שפוד ואסכלה צריך ליבון באש כדי להגעיל דטעמו ולא ממשו דאורייתא. אך במי נדה יתחטא - שצריך טבילה ואפי' הוא טהור, ואפילו הוא חדש, דכלי מתכות הנקחין מן הגוים צריכין טבילה דכלי מתכות כתובין בפרשה "הזהב והכסף והבדיל והעופרת", כדאית' בע"ז. ואשר נטמאו במת צריכין הזאה שלישי ושביעי וטבילה. וכל אשר לא יבא באש תעבירו במים אם תשמישו בחמין צריך להגעילו בחמין, ואם תשמישו בצונן סגי בהדחה דכבולעו כך פולטו. ומשום כלים בני יומן איצטריכא שלא נפגם טעמם.

1. **רמב"ן במדבר פרק לא פסוק כג**

**תעבירו באש וטהר** - אין הכלי שנגע במת או בנבלה נטהר באש, שאין טבילת התורה אלא במים, ולפיכך הוצרכו רבותינו (ע"ז עה ב) לפרש שזו הטהרה להגעילם מאיסורי המאכלות שבלעו ביד הגוים, וזה אמת בלי ספק: **וכל אשר לא יבא באש** - כל דבר שאין תשמישו ע"י האור כגון כוסות וצלוחיות וקיתונות שתשמישן בצונן ולא בלעו איסור, תעבירו במים - מטבילן ודיו, לשון רש"י. ואינו נכון בעיני, שאין לשון "תעבירו" טבילה, כי היה אומר "תביאו במים" שהוא לשון הטבילה, כמו במים יובא וטמא עד הערב וטהר (ויקרא יא לב). ועוד שאף הכלים שתשמישן בצונן צריכין הכשר מן האיסור שבהן מלבד הטבילה הזו, ואיך לא יזכיר הכשרן כאשר עשה בבאים באש. וכשלמדו חכמים טבילה זו לא הזכירו בה המקרא הזה, אלא דרשו (ע"ז שם) אך במי נדה יתחטא, מים שהנדה טובלת בהם. אבל פירוש "תעבירו במים", לכבסם ולשפשף אותם במים יפה עד שתסור חלודה שנדבקה מהם מן האיסור שנשתמש בהם, שזהו הכשרן מן האיסור. יאמר הכתוב, דבר שתשמישו באש תביאו באש כדרך שהיה התשמיש בו באיסורין, אם תשמישו באור ממש כגון הברזל והנחשת וגם הכסף והזהב מלבנו באור, ואם ע"י חמין כגון הבדיל והעופרת מגעילו בחמין, ודבר שלא נשתמשו בו באש אלא בצונן תדיחו אותו במים עד שיתמרק ויטהר. וכך אמרו חכמים (שם), מדיחן ומטבילן והן טהורים:

ולשון ספרי (מטות נ), תעבירו באש, כגון הסכינין מפני כוית הגוים, וכל אשר לא יבא באש, כגון הכוסות, תעבירו במים מפני גיעול הגוים. ולא הוצרך הכתוב לחזור ולהזכיר הטבילה, שכבר הזכיר אותה אך במי נדה יתחטא, ואחרי פליטת האיסור כולם שוים בדין הטבילה. **ולבי מהרהר עוד**, לומר שהטבילה הזו מדבריהם והמקרא אסמכתא עשו אותו, וכן אונקלוס מתרגם אותו בחטוי הזאה של אפר פרה, והצריכו אותה חכמים בכלי המתכות בלבד מפני שיש בהם כלים שתשמישן באור ובכלי ראשון ובכלי שני ובצונן, וזה צריך תלמוד: והזהיר אותם עתה בהגעלת **כלי מדין** מאיסורי הגוים, ולא אמר להם זה מתחלה בכלי סיחון ועוג שלקחו גם שללם, כמו שאמר (דברים ב לה) רק הבהמה בזזנו לנו ושלל הערים אשר לכדנו. והטעם, כי סיחון ועוג מלכי האמורי הם וארצם מנחלת ישראל היא, והותר להם כל שללם אפילו האיסורים דכתיב (שם ו יא) וּבָתִּים מְלֵאִים כָּל־טוּב אֲשֶׁר לֹא־מִלֵּאתָ, ואמרו רבותינו (חולין יז א) קדלי דחזירי אשתרי להו, אבל מדין לא היה משלהם ולא לקחו את ארצם, רק לנקום נקמתם הרגו אותם ולקחו שללם ולכך נהג האיסור בכליהם. וכן בדין הטומאה שהזהירם עתה (בפסוק יט) ואתם חנו מחוץ למחנה שבעת ימים וגו', כי מלחמת סיחון ועוג בה היו כל ישראל וטומאה הותרה בצבור. ועל דרך הפשט, הזהירם ואתם חנו מחוץ למחנה שבעת ימים ותתחטאו כדי שלא יטמאו את העם, אבל שם כולם היו שוים בדבר:

1. **דברים פרק ו, י-יא**

(י) וְהָיָ֞ה כִּ֥י יְבִיאֲךָ֣׀ ה֣' אֱלֹהֶ֗יךָ אֶל־הָאָ֜רֶץ אֲשֶׁ֨ר נִשְׁבַּ֧ע לַאֲבֹתֶ֛יךָ לְאַבְרָהָ֛ם לְיִצְחָ֥ק וּֽלְיַעֲקֹ֖ב לָ֣תֶת לָ֑ךְ עָרִ֛ים גְּדֹלֹ֥ת וְטֹבֹ֖ת אֲשֶׁ֥ר לֹא־בָנִֽיתָ: (יא) וּבָ֨תִּ֜ים מְלֵאִ֣ים כָּל־טוּב֘ אֲשֶׁ֣ר לֹא־מִלֵּאתָ֒ וּבֹרֹ֤ת חֲצוּבִים֙ אֲשֶׁ֣ר לֹא־חָצַ֔בְתָּ כְּרָמִ֥ים וְזֵיתִ֖ים אֲשֶׁ֣ר לֹא־נָטָ֑עְתָּ וְאָכַלְתָּ֖ וְשָׂבָֽעְתָּ:

1. **תלמוד בבלי מסכת חולין דף יז עמוד א**

בעי רבי ירמיה: לפי רבי עקיבא, שבמדבר היו מותרים לאכול בשר נחירה אברי בשר נחירה שהכניסו ישראל עמהן לארץ, מהו? אימת? אילימא בשבע השנים הראשונות שכבשו, השתא דבר טמא אישתרי להו, דכתיב: ובתים מלאים כל טוב, ואמר ר' ירמיה בר אבא אמר רב: כתלי דחזירי נתחי שומן של חזיר אף הם הותרו להם בביאתם לארץ,, בשר נחירה מבעיא? אלא לאחר מכאן; ואיבעית אימא: לעולם בשבע שכבשו, כי אשתרי להו - שלל של עובדי כוכבים שמצאו בערים שכבשו אותם, אבל דבר איסור, דידהו של ישראל עצמם לא אישתרי; תיקו.

1. **רש"י מסכת חולין דף יז עמוד א**

**כתלי דחזירי** - חזירים יבשים שקורין בקינ"ש. **ובתים מלאים כל טוב וגו'** - סיפיה דקרא ואכלת ושבעת.

1. **רמב"ן דברים פרק ו פסוק י**

והנה הותרו להן כל האיסורין זולתי אסור ע"ז, ... לאבד ע"ז ומשמשיה, ושאר כל הנמצא בארץ מותר. והיה ההיתר הזה עד שאכלו שלל אויביהם. ויש אומרים בשבע שכבשו, וכן נראה בגמרא בפרק ראשון ממסכת חולין (שם): והרב כתב בהלכות מלכים ומלחמותיהם (רמב"ם פ"ח ה"א) "חֲלוּצֵי צָבָא כְּשֶׁיִּכָּנְסוּ בִּגְבוּל הָעַכּוּ''ם וְיִכְבְּשׁוּם וְיִשְׁבּוּ מֵהֶן. מֻתָּר לָהֶן לֶאֱכל נְבֵלוֹת וּטְרֵפוֹת וּבְשַׂר חֲזִיר וְכַיּוֹצֵא בּוֹ אִם יִרְעַב וְלֹא מָצָא מַה יֹּאכַל אֶלָּא מַאֲכָלוֹת אֵלּוּ הָאֲסוּרִים. וְכֵן שׁוֹתֶה יֵין נֶסֶךְ. מִפִּי הַשְּׁמוּעָה לָמְדוּ וּבָתִּים מְלֵאִים כָּל טוּב עָרְפֵּי חֲזִירִים וְכַיּוֹצֵא בָּהֶן:" ואין זה נכון, שלא בשביל פקוח נפש או רעבון בלבד הותר בשעת מלחמה, אלא לאחר שכבשו הערים הגדולות והטובות וישבו בהן התיר להם שלל אויביהם. ולא בכל חלוצי צבא, אלא בארץ אשר נשבע לאבותינו לתת לנו כמו שמפורש בענין. וכן יין נסך שהזכיר אינו אמת, שבכל איסורי ע"ז היא עצמה ומשמשיה ותקרובת שלה הכל אסור, שנאמר (להלן ז כו) שקץ תשקצנו ותעב תתעבנו כי חרם הוא. ואם לא נתכוון הרב אלא להתיר סתם יינן במלחמה, וכי למה הוצרכנו לדבר זה, איסורי תורה הותרו גזרות של דבריהם יהיו אסורות:

1. **תלמוד ירושלמי (וילנא) מסכת עבודה זרה פרק ה הלכה טו**

מתני' הַלּוֹקֵחַ ישראל שקנה כְּלֵי תַשְׁמִישׁ מִן הַנָּכְרִי כלי שמשתמשים בו לסעודה, אֶת שֶׁדַּרְכּוֹ לְהַטְבִּיל כלי שמשתמשים בו בצונן יַטְבִּיל ישטוף אותם בצונן, הכוונה היא, כלי הראוי להיטהר בטבילה, אין צריך תיקון אחר, ואינו צריך להגעילו; אבל כלי שמשתמשים בו ברותחים, שנקרא כלי שדרכו לְהַגְעִיל, כגון קדרות של מתכת שעומדות על האש, יַגְעִיל; לְלַבֵּן בָּאוּר כלי שמשתמשים בו באש, כגון שפודים, יְלַבֵּן. הַשְּׁפוּד וְהָאַסְכְּלָה מְלַבְּנָן בָּאוּר. וְהַסַּכִּין שָׁפָהּ נועץ את הסכין באדמה עשר פעמים, וְהִיא טְהוֹרָה כשרה לאכול בה. גמ' הַלּוֹקֵחַ כְּלֵי תַּשְׁמִישׁ מִן הַנָּכְרִי דְּבָרִים שֶׁיּוֹדֵעַ שֶׁעוֹשִׂין בָּהֶן אוֹכֵל נֶפֶשׁ כְּגוֹן כּוֹסוֹת, מַדִּיחָן וּטְהוֹרִין כי תשמישם בצונן, די בהדחה במים צוננים אֲבָל יוּרוֹת וְקוּמְקֻמִין שעומדות על האש מַגְעִילָן בְּחַמִּין. וְכוּלָּן שֶׁנִּשְׁתַּמֵּשׁ בָּהֶן, אַף עַל פִּי שֶׁלֹּא הִטְבִּיל וְהִגְעִיל וְשָׁף וְלִיבֵּן, הֲרֵי אֵילוּ טְהוֹרִין כלומר, מותר בדיעבד כי יש כאן טעם לפגם. תַּנִי רַבִּי הוֹשָׁעֲיָּה, צָרִיךְ לְהַטְבִּיל בנוסף להדחה והגעלה, צריך להטביל כמו שנראה הטעם בסמוך כְּהָדָא. רַב אַמִי סָלַק עלה עִם רַבִּי יוּדָן נְשִׂיָּיא לַחַמָתָא דְּגָדֶר חמת גדר וּשְׁאָלוּן כֶּסֶף מִן אֵילִין דְּאוּסִינוּס שאלו מהנכרים לוחות של מתכת כסף לעשות מהם כלים שְׁאָלוּן לְרַבִּי יִרְמְיָה שאלו את רבי ירמיה האם צריכים להטביל את הכלים שנעשו מלוחות הכסף אָמַר צָרִיךְ לְהַטְבִּיל, **לְפִי שֶׁיָּצְאוּ מִטּוּמְאַת הַנָּכְרִי וְנִכְנְסוּ לִקְדוּשַּׁת יִשְׂרָאֵל** ואין כאן עניין של טומאה וטהרה. נֵצֵא לָחוּץ וְנִלְמַד. נַפְקִין כשיצאו שִׁמְעוֹן שמעו את רַבִּי יַעֲקֹב בַּר אַחָא שִׁמְעוֹן בַּר בָּא בְּשֵׁם רַבִּי יוֹחָנָן, לֹא שָׁנוּ שצריך טבילה אֶלָּא לוֹקֵחַ שקונה מהנכרי אֲבָל שׁוֹאֵל מוּתָּר. מֵעַתָּה אומר ר' ירמיה, מכאן נלמד, לא רק כשקונה כלים מהנכרי טעונים טבילה, אלא אֲפִילּוּ כֵּלִים שלוקחים מהם כלים מוכנים, גם אלה טעונים טבילה רַבִּי הוֹשַׁעֲיָּה זָבִין קנה כֵּלִים, וּמַטְבִּילָן אבל לא היה מטביל כששאל כלים. ושואל הָכָא אַתְּ אָמַר כאן, בקונה כלים מהנכרי, אתה אומר מְלַבְּנָן בָּאוּר כך הגירסה. כלומר, שלא די בהגעלה במים רותחים וְהָכָא אַתְּ אָמַר וכאן, גבי בשר קדש, אתה אומר מַגְעִילָן בְּחַמִּין! ועונה חוֹמֶר הוּא בְּגִיעוּלֵי נָכְרִים כי בקדשים בלע היתר, ודי בהגעלה. אבל בנכרי בלע נבלה, צריך ליבון באש. סַכִּין, תְּחוּבָה בָּאָרֶץ שְׁלֹשָׁה פְּעָמִים וְדָייוֹ. רַבִּי בָּא בְּשֵׁם רַב יְהוּדָה הָדָא דְּאַתְּ מָר בְּסַכִּין קְטַנָּה, אֲבָל בְּסַכִּין גְּדוֹלָה צְרִיכָה לִיבּוּן, וְהַלִּיבּוּן צָרִיךְ שֶׁיְּהוּ נִיצוֹצוֹת מְנָתְזִין מִמֶּנָּה.